Plan for Varangerbotn-krysset ut på høring

Statens vegvesen har lagt fram forslag til detaljregulering av kollektivknutepunkt og nytt næringsområde i Varangerbotn. Planen er utarbeidet i samarbeid med Nesseby kommune, og legges ut til høring og offentlig ettersyn. Fristen for å komme med innspill og merknader er 1. desember.

Kollektivknutepunktet skal tilrettelegge for busstrafikken i krysset E6/E75, samtidig som trafikksikkerheten blir bedre for alle trafikanter i området. Forslaget inneholder en bussplattform som har rom for inntil seks busser samtidig, samt oppholdsareal med benker og sykkelparkering, grøntarealer, leskur, informasjonstavler og belysning. Det blir også tilknytning til gang- og sykkelvegnettet.

**Trafikksikkerhet og tilrettelegging**

Varangerbotn er knutepunkt mellom bussrutene i Øst-Finnmark, men er lite tilrettelagt for kollektivtrafikken. Rutebussene stiller seg opp i et trafikkert område nord og vestfor Coop-bygget, og det skaper trafikksikkerhetsmessige utfordringer. Hensynet til universell utforming er heller ikke ivaretatt.

I det nye forslaget til detaljregulering er det også foreslått et nytt næringsområde, som legger til rette for etablering av ny næringsvirksomhet i sentrum av Varangerbotn. Her blir det også ny parkeringsplass.

I Statens vegvesens forslag til Handlingsprogram for perioden 2018-2023, er det satt av 10.5 millioner kroner til prosjektet på slutten av perioden.

**Informasjon og høringsfrist**

Statens vegvesen holder åpen kontordag på Nesseby rådhus torsdag 2. november mellom klokka 10 og 14. Her blir der gitt orientering om planforslaget og om mulighet for medvirkning. Grunneiere, rettighetshavere og offentlige instanser får egen varsling om planforslaget.

Innspill og merknader til planarbeidet sendes Statens vegvesen Region nord, Dreyfushammarn 31, 8002 Bodø eller firmapost-nord@vgevesen.no innen 1. desember 2017.

Spørsmål om planarbeidet kan rettes til planleggingsleder Ann-Kristin Johnsen, Statens vegvesen, tlf. 789 41 658/905 34 446 eller ann.kristin.johnsen2@vegvesen.no